ΠΕΡΙΠΤΩΣΕΙΣ ΣΧΟΛΙΚΟΥ ΕΚΦΟΒΙΣΜΟΥ ΚΑΙ ΑΝΤΙΜΕΤΩΠΙΣΗΣ ΤΟΥΣ

Στις παρακάτω δύο περιπτώσεις χρησιμοποιήθηκαν μη τιμωρητικές μέθοδοι διαχείρισης περιστατικών εκφοβισμού σε ατομικό επίπεδο, οι οποίες περιλαμβάνουν συναντήσεις των εκπαιδευτικών με τους θύτες, τα θύματα, τους θεατές και κάποια και τους γονείς. Οι μέθοδοι αποσκοπούν στο να σταματήσει ο εκφοβισμός χωρίς να απευθύνουν κατηγορίες στους θύτες, χωρίς να τους ανακρίνουν, χωρίς να τους απειλούν με τιμωρία, αλλά προσπαθώντας να αυξήσουν την ενσυναίσθησή τους για τα θύματα, να εμπλέξουν και άλλους συμμετέχοντες στον εκφοβισμό (υποστηρικτές θυμάτων ή θυτών, απλούς παρατηρητές) ή άλλους ενδιαφερόμενους (γονείς), σε μία διαδικασία επίλυσης προβλημάτων μέσα σε κλίμα αλληλοσεβασμού.

**Πρώτη περίπτωση - Μέθοδος «Δεν κατηγορώ» (παλαιότερη ονομασία) ή «Ομάδας υποστήριξης» (‘No-Blame’ or ‘Social Group Method’)**

Σχετικά με την μέθοδο αυτή : Δύο Άγγλοι εκπαιδευτικοί, ο Τζώρτζ Ρόμπινσον

και η Μπάρμπαρα Μέηνς (Maines &Robinson, 1992, 2008) εισήγαγαν τη μέθοδο τη δεκαετία του ΄90, ενώ μία χρήσιμη προσαρμογή της έγινε από την Σου Γιάνγκ (Young, 1998). Η επιτυχία της έχει περιγραφεί και πρόσφατα ερευνητικά (Smith et al, 2007).

Το «θύμα» ήταν μία άριστη μαθήτρια της Α΄ λυκείου, η οποία καθόταν πάντα στο πρώτο θρανίο και δεν έδειχνε να ενδιαφέρεται για ότι άλλο γινόταν γύρω της πέρα από τα μαθήματα, ούτε να αναπτύσσει σχέσεις (πιθανόν το έλλειμμα σε κοινωνικές δεξιότητες οδήγησε στην θυματοποίηση της), επίσης ήταν παχύσαρκη. Κάποια αγόρια στην τάξη της την πείραζαν και της πέταγαν πράγματα στο κεφάλι, κυρίως όταν δεν τους έβλεπαν οι καθηγητές (οι οποίοι έγραφαν στον πίνακα ), ή όταν χτυπούσε το κουδούνι.

Το θέμα έγινε γνωστό όταν ήρθε η μητέρα και παραπονέθηκε στην διεύθυνση του σχολείου. Έως τότε το κορίτσι το έκρυβε απ’ όλους τους ενήλικες, ώσπου αποφάσισε να το αποκαλύψει και να ζητήσει βοήθεια.

Η υπεύθυνη για την σχολική βία ανέλαβε το περιστατικό και εξετάζοντας τα δεδομένα αποφάσισε να χρησιμοποιήσει την μέθοδο της «Ομάδας υποστήριξης».

Ακολούθησε τα παρακάτω βήματα:

**Βήμα 1ο– συναντώντας το θύμα**

Ήταν δυνατόν, αφού το επιθυμούσε το θύμα, να παρευρίσκεται σε αυτή τη συνάντηση και η μητέρα του.

Ο εκπαιδευτικός συνάντησε το θύμα με σκοπό:

1. Να εξηγήσει τη μέθοδο και να πάρει άδεια να συνεχίσει

2. Να ενθαρρύνει το θύμα να εκφράσει τα συναισθήματά του

3. Να συζητήσει τη σύνθεση της ομάδας υποστήριξης

Σκοπός της συνάντησης δεν ήταν να ανακαλύψει τα πραγματικά περιστατικά. Αν το θύμα επιθυμεί να διηγηθεί τι έγινε ακριβώς, πάντα αυτό αναπλαισιώνεται από τον εκπαιδευτικό, έτσι ώστε να γίνεται αναφορά στα συναισθήματα.

Παράδειγμα: Θύμα: «Όλοι με αγνοούν, κανείς δε μου μιλάει»

Εκπαιδευτικός: «Νιώθεις λοιπόν μοναξιά, επειδή δεν έχεις κάποιον να μιλήσεις»

Ζήτησε επίσης την άδεια του θύματος για το αν του επιτρέπει να κρατήσει ή όχι σημειώσεις για όσα λέγονται, προκειμένου να συγκρατήσει ευκολότερα τις

πληροφορίες. Σημαντικό ήταν επίσης το θύμα να καταλάβει τη διαδικασία και να δώσει τη συναίνεσή του γι’ αυτήν. Μερικές φορές οι μαθητές φοβούνται πιθανή εκδίκηση και χειροτέρευση της βίας και δε θέλουν να αποκαλύψουν τα ονόματα των θυτών. Εδώ καλό ήταν να ειπωθεί ότι δεν πρόκειται για διαδικασία εξεύρεσης ενόχων και ότι δεν θα υπάρξει καμία τύπου τιμωρία για τους θύτες. Παρ’ όλα αυτά τονίστηκε ότι αυτό δεν σημαίνει ότι το πρόβλημα θα υποβαθμιστεί και ότι είστε υπεύθυνη για τη σωματική και ψυχική ασφάλεια όλων των μαθητών και πως θέλετε η κοπέλα να σας ενημερώσει, αν η επιθετική συμπεριφορά συνεχιστεί. Τέλος, ότι θα αυξηθεί η εποπτεία σας για αυτήν.

Το θύμα υπέδειξε τα άτομα που θα συμμετέχουν στην ομάδα υποστήριξης μετά από τις παρακάτω ερωτήσεις του εκπαιδευτικού:

Ποιος άσκησε βία; Ποιος ήταν κοντά και υποστήριξε τη βία;

Ποιος άλλος γνωρίζει τι συνέβη αλλά δεν πήρε μέρος στη βία;

Ποιος είναι φίλος/η του θύματος; (αν δεν υπάρχει, ποιος θα ήθελε να είναι φίλος/η της;)

Ποιος συμμαθητής/τρια θα μπορούσε να την βοηθήσει; (αναζητούμε κάποιο

πρόσωπο που οι περισσότεροι σέβονται και εκτιμούν και θα μπορούσε να επηρεάσει θετικά και τους υπόλοιπους με τη συμπεριφορά του)

Είναι απαραίτητο όλοι αυτοί οι ρόλοι να συμπεριληφθούν στην ομάδα υποστήριξης.

Τέλος η εκπαιδευτικός έκλεισε τη συνάντηση:

Α. Ζητώντας την άδεια του θύματος να μεταφέρει όσα ειπώθηκαν, διευκρινίζοντας τυχόν δεδομένα που το θύμα δεν επιθυμούσε να μεταφερθούν στη συνάντηση και στην οποία η εκπαιδευτικός θα λειτουργούσε ως αντιπρόσωπος του θύματος.

Β. Προσκαλώντας το θύμα να γράψει ή/και να ζωγραφίσει όσα έγιναν, με έμφαση στα συναισθήματά του και στις άλλες τυχόν συνέπειες που είχε η βία στη ζωή του (π.χ. δεν ήθελε να έρθει στο σχολείο, είχε εφιάλτες, κλπ)

Γ. Προσφέροντας στη μαθήτρια συγκεκριμένη δυνατότητα επικοινωνίας μαζί της μ’ έναν εύκολο και διακριτικό τρόπο (π.χ. σήμα με το χέρι-σύμβολο του ‘όλα καλά’), προκειμένου να διασφαλίσει ότι η βία έχει σταματήσει, σε κάθε περίπτωση, χωρίς να γίνει αντιληπτό από τους υπόλοιπους συμμαθητές.

Δ. Διευθετώντας το χρόνο της συνάντησης και ρωτώντας αν είναι απαραίτητο αυτή να γίνει αμέσως μετά, προκειμένου να διαφυλαχθεί η ασφάλεια του θύματος ή αν μπορεί να περιμένει λίγο χρόνο ακόμη.

Ε. Με το τέλος της συνάντησης και η μητέρα ήταν ενημερωμένη για τη διαδικασία που θα ακολουθηθεί αφού παρίστατο σε αυτήν.

**Βήμα 2ο– οργανώνοντας την ομάδα υποστήριξης**

Η εκπαιδευτικός συγκρότησε την ομάδα υποστήριξης, μοιρασμένη όσο το δυνατόν, ισόποσα σε θύτες, φανερούς υποστηρικτές του θύτη, απλούς παρατηρητές και υποστηρικτές του θύματος. Κάλεσε τους μαθητές προσωπικά και η συζήτηση έγινε σε φιλική ατμόσφαιρα.

.

**Βήμα 3ο– εξηγώντας το πρόβλημα**

Η εκπαιδευτικός χαιρέτησε τους μαθητές έναν έναν και τους ευχαρίστησε για την παρουσία τους στη συνάντηση. Ξεκίνησε μιλώντας για τα δικά της συναισθήματα και προβλήματα.

Παράδειγμα: «Είναι μέσα στα καθήκοντά μου να διασφαλίσω την ασφάλεια όλων των μαθητών στο σχολείο και αντιμετωπίζω ένα πρόβλημα, στο οποίο θα ήθελα τη βοήθειά σας για να το αντιμετωπίσω, καθώς δε θα μπορούσα να το λύσω μόνος μου και γι’ αυτό το λόγο σας κάλεσα σήμερα εδώ. Ανησυχώ λοιπόν για τον/την........που περνάει δύσκολα τώρα τελευταία».

Χρησιμοποίησε κατόπιν το γραπτό του θύματος και το έδωσε σε κάποιον από τους μαθητές, όποιον επιθυμούσε, να το διαβάσει.

Σε καμία περίπτωση δε ρώτησε «τί έγινε;» ή «γιατί έγινε;», δεν ασχολήθηκε με το να αποδώσει κατηγορίες ή να ψέξει κάποιον από τους συμμετέχοντες ή να

προσδιορίσει καν τους θύτες. Μόλις δε αναφέρθηκε το όνομα του θύματος, ακούστηκαν απαντήσεις από τους θύτες του τύπου: «Δεν ήμουν εγώ» ή «Αυτός το ξεκίνησε πρώτος». Η εκπαιδευτικός επανέλαβε ότι εδώ δεν κατηγορείται κανείς για τίποτα και ότι σκοπός της συνάντησης ήταν να βοηθήσουμε όλοι μια συμμαθήτριά μας που υπέφερε.

**Βήμα 4ο– μοιράζοντας την ευθύνη**

Μόλις διαβάστηκε το γραπτό του θύματος, οι συμμετέχοντες έδειξαν κάποια ανησυχία για πιθανή τιμωρία. Εδώ ήταν η κατάλληλη ευκαιρία να τονιστεί, ότι κανείς δεν θα τιμωρηθεί, ότι είναι ευθύνη του εκπαιδευτικού να βοηθήσει το θύμα, αλλά δεν μπορεί να το κάνει αυτό χωρίς τη βοήθειά τους. Το μη απειλητικό κλίμα και η μη χρήση κατηγοριών, ανακουφίζουν συνήθως τους θύτες, που δεν έχουν έτσι λόγο να αμυνθούν για κάτι, αφού κανείς δεν τους επιτίθεται.

**Βήμα 5ο– αναζητώντας λύσεις**

Κύριος σκοπός της συνάντησης ήταν η ανάπτυξη της ενσυναίσθησης σε θύτες, υποστηρικτές και παρατηρητές. Στο αυτό το βήμα της μεθόδου, έμφαση δόθηκε στα συναισθήματα του θύματος και όχι στο τι ακριβώς συνέβη ή ποιος έκανε τι. Με αυτό τον τρόπο δεν επικεντρωνόμαστε σε γεγονότα, αιτίες (γιατί το έκανες) και κατηγορίες (ποιος φταίει) αλλά στα συναισθήματα των θυμάτων, άρα και στην ευνσυναίσθηση των μελών της ομάδας υποστήριξης. Στη συνάντηση αυτή δεν προσδιορίζονται οι θύτες, αν και όλοι γνωρίζουν ποιοι είναι. Άλλωστε συχνά δίχως καν να ερωτηθούν γι’ αυτό, το παραδέχονται από μόνοι τους. Η όλη όμως προσέγγιση τους βοηθά να αντιληφθούν τα αρνητικά αποτελέσματα της συμπεριφοράς τους και τους ενθαρρρύνει να την εγκαταλείψουν.

Η προσπάθεια δημιουργίας ενοχών δε θεωρείται βοηθητική, καθώς συχνά οδηγεί σε αντεκδίκηση. Υπάρχει όμως αίσθημα ντροπής, που συντελεί άλλωστε και στην αλλαγή συμπεριφοράς τους.

Η μέθοδος αξιοποιεί επίσης τη δυναμική της ομάδας. Ακόμη και αν αρχικά οι θύτες αρνούνται να αποδεχθούν την ευθύνη γι’ αυτό που συμβαίνει ή/και δε θέλουν να αλλάξουν συμπεριφορά, όλες οι δηλώσεις υποστήριξης από τα υπόλοιπα μέλη της ομάδας προς το θύμα αποδυναμώνουν τους θύτες, οι οποίοι στη συνέχεια δυσκολεύονται να συνεχίσουν την επιθετική συμπεριφορά προς το θύμα, αφού τώρα πια δεν είναι μόνο του απέναντί τους, αλλά υποστηρίζεται και από άλλους συμμαθητές του.

Αναλυτικότερα, κάθε μαθητής – μέλος της ομάδας υποστήριξης, κλήθηκε από την εκπαιδευτικό να συνεισφέρει με τις ιδέες του, για το τι μπορεί να γίνει ώστε το θύμα να νιώσει καλύτερα, πιο ικανοποιημένο και χαρούμενο μέσα στο σχολείο και συγκεκριμένα τι θα μπορούσε να κάνει ο ίδιος γι’ αυτό.

Παράδειγμα:

* «Εγώ θα της κάνω παρέα στο διάλειμμα»
* «Εγώ θα πω και στην παρέα μου να κάθεται μαζί μας στο διάλειμμα»

«Εγώ θα την χαιρετάω κάθε πρωί και θα την ρωτάω τα νέα της»

* «Εγώ θα παρατηρώ πως αισθάνεται και θα πηγαίνω να της μιλάω αν την βλέπω στενοχωρημένη»

«Εγώ θα περπατήσω μαζί της ως το σπίτι στο σχόλασμα»

* «Εγώ θα της ζητήσω να έρθει στο σπίτι μου μια μέρα» ή «στο πάρτυ μου»
* «Εγώ θα αγνοώ από δω και πέρα τις ενοχλητικές της συνήθειες»
* «Εγώ θα σταματήσω να την ενοχλώ»
* «Εγώ θα την βοηθήσω αν την πειράξουν άλλοι»
* «Εγώ θα τους πω να σταματήσουν, αν κάποιοι την κοροϊδεύουν»
* «Εγώ θα πω και στους φίλους μου να την υποστηρίζουν αν άλλοι την
* κοροϊδεύουν»
* «Εγώ θα ζητήσω από τους φίλους μου να σταματήσουν να την κοροϊδεύουν»
* «Εγώ θα την διαλέγω από τους πρώτους στην ομάδα μου στη γυμναστική»

Με τον τρόπο αυτό, η διαδικασία εξελίχθηκε σε μία συνάντηση μιας ομάδας που συνήλθε για να λύσει το πρόβλημα, ενώ οι προτάσεις σε πρώτο πρόσωπο «Εγώ θα....» συντέλεσαν στην ανάληψη ευθύνης από τους μαθητές, ακόμα και αν δεν θα πραγματοποιούσαν όλα όσα ειπώθηκαν. Από τη γλώσσα του κατηγορώ στο δεύτερο πρόσωπο, που στοχεύει στον έλεγχο της συμπεριφοράς από ένα εξωτερικό κέντρο ελέγχου (τον εκπαιδευτικό) που συχνά λέει:

-Γιατί (εσύ) συμπεριφέρεσαι έτσι;

-Καταλαβαίνεις (εσύ) πόσο σοβαρό είναι αυτό που έκανες;

-(Εσύ) είσαι απαράδεκτος!

-Αν (εσύ) συνεχίσεις έτσι, θα έχεις συνέπειες...

...μετακινούμαστε, μέσω της μεθόδου, στη γλώσσα του «εγώ», που αναλαμβάνει τον εσωτερικό έλεγχο συμπεριφοράς του ατόμου.

Η εμπειρία από τη χρήση της μεθόδου έως τώρα, έχει δείξει πως συχνά οι μαθητές κάνουν προτάσεις ιδιαίτερα θετικές, που σπάνια γίνονται πραγματικότητα. Παρ’ όλα αυτά, αυτό που πολύ συχνά συμβαίνει είναι οι θύτες, επηρεασμένοι από το κλίμα συμπαράστασης και αυτή την «επίθεση νοιαξίματος», ν’ αφήσουν ήσυχο το θύμα. Αυτό είναι άλλωστε και το ελάχιστο, πλην επιθυμητό, αποτέλεσμα που επιδιώκεται από τη μέθοδο.

**Βήμα 6ο– κλείσιμο συνάντησης**

Η εκπαιδευτικός δεν αναζήτησε υποσχέσεις ή κάποιας άλλης μορφή δέσμευση από τους μαθητές για την τήρηση των λεγομένων. Κατέγραψε όμως τις προτάσεις τους σε μία ευχαριστήρια φόρμα που έδωσε στους μαθητές στο τέλος της συνάντησης.

Η ευχαριστήρια φόρμα είχε την παρακάτω μορφή:

Ευχαριστώ τον/την ....................................................

για τη συμμετοχή του στην ομάδα υποστήριξης

και για την πρόταση που έκανε:

«Εγώ θα ..............................................................................................»

Κλείνοντας τη συνάντηση, εξέφρασε την εμπιστοσύνη της ότι τα μέλη της ομάδας υποστήριξης θα έκαναν ότι καλύτερο μπορούσαν, για να νιώσει πιο χαρούμενο το θύμα. Κανόνισε επίσης μία επόμενη συνάντηση μαζί τους, ώστε να διαπιστώσουν την εξέλιξη του θέματος.

**Βήμα 7ο – συνάντηση ανατροφοδότησης**

Μία εβδομάδα περίπου μετά, τα μέλη της ομάδας υποστήριξης και το θύμα

συναντήθηκαν με την εκπαιδευτικό, ένας ένας ξεχωριστά. Εδώ η εκπαιδευτικός διερεύνησε την εξέλιξη της υπόθεσης, με απώτερο σκοπό να ελέγξει αν η επιθετικότητα προς το θύμα είχε σταματήσει. Δεν είχε σημασία αν όλοι είχαν πραγματοποίησαν τις προτάσεις τους, ευχαρίστησε δε, όλους για τη συμβολή τους. Είχε διαπιστώσει και από μόνη της μέσα στην εβδομάδα, ότι η κατάσταση για το θύμα έχει καλυτερεύσει, οπότε οι κατ’ ιδίαν αυτές συναντήσεις ήταν πολύ σύντομες.

Γενικώς με την μέθοδο αυτή αν η βελτίωση είναι μικρή, ο εκπαιδευτικός ενθαρρύνει τα μέλη της ομάδας υποστήριξης να συνεχίσουν τη θετική τους δράση και καλεί σε μία συνάντηση και κάποιους άλλους μαθητές να υποστηρίξουν το θύμα. Αν δεν υπάρχει καμία βελτίωση, η συνάντηση της ομάδας υποστήριξης επαναλαμβάνεται με τα ίδια άτομα ή/και με νέα μέλη.

**Δεύτερη περίπτωση - Μέθοδος Πίκας**

Τη μέθοδο εισηγήθηκε ο Σουηδός ψυχολόγος Ανατόλ Πίκας, το 1989. Σχετικές έρευνες έχουν δείξει επιτυχία της μεθόδου στην πλειοψηφία των περιπτώσεων (Smith & Sharp, 1994; Pikas, 2002; Rigby, 2005).

Η περίπτωση είχε ως εξής:

Ένας μαθητής της Α’ λυκείου βρισκόταν σε αντιπαλότητα με κάποιους συμμαθητές του. Ήταν παιδί μεικτού γάμου και κυρίως γι’ αυτόν τον λόγο στοχοποιήθηκε όπως φάνηκε αργότερα. Μία ομάδα αγοριών από την τάξη του τον καταδίωκε μετά το σχολείο κα τον κορόιδευε «στολίζοντάς» τον με κοσμητικά επίθετα. Όταν άρχισε το ξύλο μετά από λίγο καιρό η μητέρα πρώτη παραπονέθηκε στο σχολείο. Το θέμα ήταν ότι ο μαθητής δεν ήθελε να αποκαλύψει τα ονόματα των παιδιών και ισχυριζόταν ότι θα τους «κανονίσει» μόνος του. Όμως ήταν ένα αδύναμο παιδί και τα χτυπήματα των νταήδων ήδη είχαν αρχίσει να δείχνουν τα σημάδια τους.

Τα βήματα της μεθόδου που ακολούθησε η υπεύθυνη εκπαιδευτικός ήταν τα εξής:

**Βήμα 1ο:** Συγκέντρωση πληροφοριών, έμμεσα και όχι από το ίδιο το θύμα, αλλά από παρατηρήσεις του ίδιου του εκπαιδευτικού και αναφορές τρίτων, προκειμένου να αποφευχθούν εχθρικά συναισθήματα και πράξεις εκδίκησης εναντίον του.

**Βήμα 2ο:** Συνάντηση με τους θύτες – αυτούς που υποψιαζόταν ο εκπαιδευτικός – με τον καθένα ξεχωριστά, για την εγκαθίδρυση μίας σχέσης αλληλοσεβασμού, πριν την ομαδική συνάντηση μαζί τους. Κανείς δεν κατηγορήθηκε για εκφοβισμό. Ο εκπαιδευτικός τόνισε πως το θύμα δεν αισθάνεται καλά και ρώτησε αν γνωρίζουν κάτι για την κατάστασή του οι θύτες. Όταν αναγνωρίστηκε το πρόβλημα που έχει το θύμα από τους θύτες, χωρίς κατηγορίες και απόδοση ευθυνών, αμέσως επιζητήθηκε η κατάθεση προτάσεων από τη μεριά τους για την επίλυση του προβλήματος.

**Βήμα 3ο:** Συνάντηση με το θύμα, για να καταθέσει τη θέση του για το πρόβλημα. Ο εκπαιδευτικός ανέφερε ότι θέλει να το βοηθήσει και ότι έχει ζητήσει και τη βοήθεια των θυτών για τη βελτίωση της κατάστασης. Ζήτησε επίσης τη γνώμη του για τις προτάσεις τους.

**Βήμα 4ο:** Συνάντηση με τους θύτες, ομαδική για τον έλεγχο της προόδου στο θέμα.

Αρχική ερώτηση: ‘Πώς βλέπετε να πάνε τα πράγματα για τον/την....;’ Οι

συμμετέχοντες επαινέθηκαν για την αλλαγή συμπεριφοράς τους και ενθαρρύνθηκαν να δεχτούν μία συνάντηση με το θύμα. (Στην αρχή είχε υπάρξει αντίσταση και καθώς ο εκπαιδευτικός δεν μπορούσε να εγγυηθεί τη θετική στάση των θυτών απέναντι στο θύμα, είχε αναβάλλει την συνάντηση για αργότερα).

**Βήμα 5ο:** Συνάντηση ομαδική όλων, παρουσία και του θύματος, για την οριστική συμφωνία μεταξύ τους και για να επιβεβαιωθεί ότι ο εκφοβισμός έχει σταματήσει.

Καθώς το θύμα προκαλούσε με κάποιο τρόπο, ενθαρρύνθηκε να αλλάξει συμπεριφορά από τον εκπαιδευτικό. Η οριστική συμφωνία που υπογράφηκε, αφορούσε στο πως θα συμπεριφέρονται οι μαθητές μεταξύ τους από εδώ και πέρα. Αν η συμφωνία δεν τηρηθεί από οποιαδήποτε πλευρά, τότε ζητείται η άμεση ενημέρωση του εκπαιδευτικού.

Πιθανά εμπόδια της μεθόδου:

Ένα άλλο πιθανό εμπόδιο, αφορά στο ότι συνήθως οι θύτες δε διαθέτουν τη δεξιότητα της ενσυναίσθησης και η μέθοδος βασίζεται αρκετά πάνω στην ικανότητά τους γι’ αυτή. Οι εισηγητές της μεθόδου απαντούν πως η μη απόδοση ευθυνών και κατηγοριών, αλλά και η αποφυγή της επιβολής ποινής, βοηθά τους θύτες να συναισθανθούν τη θέση του θύματος αλλά και αν ακόμα δεν φτάσουν ως εκεί, τουλάχιστον αντιλαμβάνονται ότι η συμπεριφορά τους δεν είναι ανεκτή.

Μία κριτική για τη μέθοδο, αφορά στην κοινή παρουσία στη συνάντηση θυτών και θυμάτων, και στο ρόλο του εκπαιδευτικού ως μεσολαβητή μίας συγκρουσιακής σχέσης μεταξύ τους. Αυτό προϋποθέτει την ισότητα στη δύναμη μεταξύ των δύο μερών, κάτι που δεν συμβαίνει στην περίπτωση του εκφοβισμού. Η απάντηση σε αυτή την κριτική είναι πως η συνάντηση αυτή δεν πρέπει να γίνει, έως ότου διασφαλιστεί ότι η στάση των θυτών θα είναι θετική απέναντι στο θύμα και πως το θύμα δεν θα θυματοποιηθεί ξανά.

Τέλος, μία ακόμα κριτική αφορά στο ότι καλείται και το θύμα, αν συμπεριφέρεται με κάποιο τρόπο προκλητικά να αλλάξει συμπεριφορά, με κίνδυνο το να κατηγορηθεί και το ίδιο για τον εκφοβισμό, κάτι που θέλουμε να αποφύγουμε. Η μέθοδος απαντάει ότι αυτό γίνεται, μόνο όταν δεχτεί και το ίδιο το θύμα και θελήσει να βοηθήσει την κατάσταση αλλάζοντας τη συμπεριφορά του.